**МОНГОЛ УЛСЫН ИХ ХУРЛЫН**

**2020 ОНЫ ЭЭЛЖИТ БУС ЧУУЛГАНЫ**

**ТӨРИЙН БАЙГУУЛАЛТЫН БАЙНГЫН ХОРООНЫ**

**8 ДУГААР САРЫН 28-НЫ** **ӨДӨР /БААСАН ГАРАГ/-ИЙН**

**ХУРАЛДААНЫ ТЭМДЭГЛЭЛИЙН**

**ТОВЬЁГ**

|  |  |  |
| --- | --- | --- |
| № | ***Хэлэлцсэн асуудал*** | ***Хуудасны дугаар*** |
|  ***1.*** | ***Хуралдааны товч тэмдэглэл:*** | 1-2 |
|  ***2.*** | ***Хуралдааны дэлгэрэнгүй тэмдэглэл:***  | 3-5 |
|  | ***1.*** Сонгуулийн ерөнхий хорооны дарга, нарийн бичгийн даргыг томилох тухай асуудал | 3-5 |

***Монгол Улсын Их Хурлын 2020 оны ээлжит бус чуулганы***

***Төрийн байгуулалтын байнгын хорооны 8 дугаар сарын 28-ны*** ***өдөр***

***/Баасан гараг/-ийн хуралдааны товч тэмдэглэл***

 Төрийн байгуулалтын байнгын хорооны дарга Л.Энх-Амгалан ирц, хэлэлцэх асуудлын дарааллыг танилцуулж, хуралдааныг даргалав.

 *Хуралдаанд ирвэл зохих 19 гишүүнээс 14 гишүүн ирж, 73.7 хувийн ирцтэйгээр* *хуралдаан 17 цаг 19 минутад Төрийн ордны “Жанжин Д.Сүхбаатар” танхимд эхлэв.*

 *Чөлөөтэй:С.Амарсайхан, Х.Нямбаатар, У.Хүрэлсүх;*

 *Тасалсан: Ж.Ганбаатар, Г.Ганболд.*

 ***Нэг.Сонгуулийн ерөнхий хорооны дарга, нарийн бичгийн даргыг томилох тухай***

 Хэлэлцэж буй асуудалтай холбогдуулан Сонгуулийн ерөнхий хорооны даргад нэр дэвшигч Пүрвээгийн Дэлгэрнаран, Нарийн бичгийн даргад нэр дэвшигч Даваанямын Даваа-Очир нар оролцов.

 Хуралдаанд Улсын Их Хурлын Төрийн байгуулалтын байнгын хорооны ажлын албаны ахлах зөвлөх Ж.Бямбадулам, зөвлөх Б.Хатантуул, референт Л.Мөнхчимэг нар байлцав.

 Улсын Их Хурлын дарга Г.Занданшатар Сонгуулийн ерөнхий хорооны дарга, Нарийн бичгийн даргыг томилох тухай саналыг танилцуулав.

 Танилцуулга болон нэр дэвшигчтэй холбогдуулан Улсын Их Хурлын гишүүдээс асуулт болон санал гараагүй болно.

 **Л.Энх-Амгалан**: Сонгуулийн ерөнхий хорооны даргаар Пүрвээгийн Дэлгэрнаранг томилохыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 1

 Бүгд: 13

 92.3 хувийн саналаар дэмжигдлээ.

 Улсын Их Хурлын гишүүн Ж.Батсуурийн дэмжсэн санал техникийн саатлын улмаас эсрэг гарсан тул дэмжсэнээр тооцов.

 **Л.Энх-Амгалан**: Сонгуулийн ерөнхий хорооны нарийн бичгийн даргаар Даваанямын Даваа-Очирыг томилохыг дэмжье гэсэн санал хураалт явуулъя.

 Зөвшөөрсөн: 12

 Татгалзсан: 1

 Бүгд: 13

 92.3 хувийн саналаар дэмжигдлээ.

 Улсын Их Хурлын гишүүн Ж.Батсуурийн дэмжсэн санал техникийн саатлын улмаас эсрэг гарсан тул дэмжсэнээр тооцов.

 Байнгын хорооноос гарах санал, дүгнэлтийг Улсын Их Хурлын гишүүн Л.Энх-Амгалан Улсын Их Хурлын чуулганы нэгдсэн хуралдаанд танилцуулахаар тогтов.

 *Уг асуудлыг 17 цаг 26 минутад хэлэлцэж дуусав.*

 Хуралдаан 07 минут үргэлжилж, 19 гишүүнээс 14 гишүүн ирж, 73.7 хувийн ирцтэйгээр 17 цаг 26 минутад өндөрлөв.

 Тэмдэглэлтэй танилцсан:

 ТӨРИЙН БАЙГУУЛАЛТЫН

 БАЙНГЫН ХОРООНЫ ДАРГА Л.ЭНХ-АМГАЛАН

 Тэмдэглэл хөтөлсөн:

 ПРОТОКОЛЫН АЛБАНЫ

 ШИНЖЭЭЧ Ц.АЛТАН-ОД

**МОНГОЛ УЛСЫН ИХ ХУРЛЫН**

**2020 ОНЫ ЭЭЛЖИТ БУС ЧУУЛГАНЫ ТӨРИЙН БАЙГУУЛАЛТЫН**

**БАЙНГЫН ХОРООНЫ 8 ДУГААР САРЫН 28-НЫ** **ӨДӨР**

**/БААСАН ГАРАГ/-ИЙН ХУРАЛДААНЫ ДЭЛГЭРЭНГҮЙ**

**ТЭМДЭГЛЭЛ**

 **Л.Энх-Амгалан**: Байнгын хорооны ирц бүрдсэн тул Байнгын хорооны үдээс хойших хуралдаан нээснийг мэдэгдье.

 Байнгын хорооны хуралдаанаар нэг асуудал хэлэлцэнэ.

 Сонгуулийн ерөнхий хорооны дарга, нарийн бичгийн даргыг томилох тухай асуудал

 Хэлэлцэх асуудалтай холбогдуулан асуулт асуух гишүүд байна уу?

 Алга байна.

 Үг хэлэх гишүүд байна уу? Байхгүй байна.

 Монгол Улсын Их Хурлын дарга Г.Занданшатар Сонгуулийн ерөнхий хорооны дарга, нарийн бичгийн даргад нэр дэвшигчдийн танилцуулгыг хийнэ.

 **Г.Занданшатар**: Байнгын хорооны дарга, эрхэм гишүүд ээ,

 Сонгуулийн ерөнхий хорооны даргыг томилох тухай саналыг танилцуулъя. Сонгуулийн төв байгууллагын тухай хуулийн 4 дүгээр зүйлийн 4.3-т заасныг үндэслэн Монгол Улсын Сонгуулийн ерөнхий хорооны гишүүн Пүрвээгийн Дэлгэрнаранг Монгол Улсын Сонгуулийн ерөнхий хорооны даргаар томилуулахаар санал болгож байна.

 П.Дэлгэрнаран нь 1964 онд Улаанбаатар хотод төрсөн. 1989 онд ЗХУ-ын Москвагийн Цэргийн дээд сургуулийг улс төр судлаач мэргэжлээр, 1996 онд Монгол Улсын Их сургуулийн Хууль зүйн дээд сургуулийг эрх зүйч мэргэжлээр тус тус төгссөн.

 П.Дэлгэрнаран нь Талх чихрийн үйлдвэрт хорооны даргаар 1989-90 онд, 1990-91 онд Улаанбаатар хотын Хөдөлмөрч залуучуудын эвлэлийн дэд дарга, 1991-93 онд Улаанбаатар хотын Залуучуудын холбооны дарга, 1993-95 онд Хүн ам, бодлого, хөгжлийн яаманд ахлах түшмэл, 1995-97 онд Улсын Их Хурал дахь намын бүлэгт зөвлөх, 1997-99 онд Прогноз төвд эрдэм шинжилгээний ажилтан зэрэг ажлуудыг хашиж, төрийн албанд, улсад 31 жил ажилласан.

 Одоо Улсын Их Хурлын Тамгын газрын Захиргаа, хүний нөөцийн хэлтсийн ахлах референтээр ажиллаж байгаа төрийн жинхэнэ албан хаагч байна.

 П.Дэлгэрнаран нь төрийн албанд удирдах албан тушаал хашиж байсан, мэргэжлийн өндөр мэдлэг, боловсрол, мэргэжлийн ур чадвар, удирдах ажлын дадлага туршлагатай зэргийг харгалзан Сонгуулийн ерөнхий хорооны даргаар томилуулахаар санал оруулж байна.

 Танилцуулгыг хавсаргаж, гишүүдэд тараасан байгаа.

 Хэлэлцэн шийдвэрлэж өгөхийг хүсье.

 **Л.Энх-Амгалан**: Занданшатар даргын микрофоныг өгье.

 **Г.Занданшатар**: Төрийн байгуулалтын байнгын хорооны дарга, эрхэм гишүүд ээ,

 Сонгуулийн ерөнхий хорооны нарийн бичгийн даргыг томилуулахаар санал оруулж, танилцуулж байна.

 Сонгуулийн төв байгууллагын тухай хуулийн 4 дүгээр зүйлийн 4.3-т Улсын Их Хурлын дарга, Сонгуулийн ерөнхий хорооны дарга, нарийн бичгийн даргыг санал болгож Улсын Их Хурал шийдвэрлэнэ гэсэн заалтын дагуу Сонгуулийн ерөнхий хорооны гишүүн Даваанямын Даваа-Очирыг Монгол Улсын Сонгуулийн ерөнхий хорооны нарийн бичгийн даргаар томилуулахаар санал болгож байна.

 Даваанямын Даваа-Очир нь 1963 онд Улаанбаатар хотод төрсөн. 1982 онд ЗХУ-ын Дотоод явдлын яамны академийг эрх зүйч мэргэжлээр, 2001 онд Батлан хамгаалах их сургуулийг эрх зүйн магистр зэрэгтэйгээр, 2005 онд ОХУ-ын Дотоод явдлын яамны Удирдлагын академийг Хууль зүйн ухааны доктор, профессор зэрэгтэй тус тус төгссөн.

 Дэлгэрэнгүй анкет, ажилласан байдлыг тараасан байгаа.

 Төрийн албанд 1981 оноос хойш тасралтгүй 39 жил хуулийн байгууллагад ажилласан туршлагыг харгалзан, мөн 2012-16 онд Төрийн албаны зөвлөлийн гишүүн, одоо Үндэсний аюулгүй байдлын зөвлөлийн ажлын албаны даргаар ажиллаж байгаа Даваа-Очирыг Сонгуулийн ерөнхий хорооны нарийн бичгийн даргад санал болгож байна.

 Даваанямын Даваа-Очир нь төрийн албанд удирдах албан тушаал хашиж байсан. Хууль эрх зүйн мэргэжлийн өндөр мэдлэг боловсрол, мэргэшлийн ур чадвар, удирдах ажлын дадлага туршлагатай зэргийг харгалзан Сонгуулийн ерөнхий хорооны нарийн бичгийн даргаар томилуулах саналыг оруулж байна.

 Хэлэлцэн шийдвэрлэж өгөхийг хүсье.

 **Л.Энх-Амгалан**: Их Хурлын дарга Занданшатарт баярлалаа.

 Одоо хэлэлцэж байгаа асуудалтай холбогдуулж асуух асуулттай гишүүд байна уу? Алга байна.

 Хэлэлцэх байгаа асуудалтай холбогдуулан үг хэлэх гишүүд байна уу? Алга байна.

 Сонгуулийн ерөнхий хорооны даргаа Пүрвээ овогтой Дэлгэрэннаранг томилохыг дэмжье гэсэн томьёоллоор санал хураалт явуулъя.

 13 гишүүн оролцож, 12 гишүүн зөвшөөрч, 92.3 хувийн саналаар энэ санал дэмжигдлээ.

 Одоо Сонгуулийн ерөнхий хорооны нарийн бичгийн даргаар Давааням овогтой Даваа-Очирыг томилохыг дэмжье гэсэн саналын томьёоллоор санал хураалт явуулъя.

 13 гишүүн оролцож, 12 гишүүн зөвшөөрч, 92.3 хувийн саналаар энэ санал дэмжигдлээ.

 Батсуурь гишүүн дэмжсэн санал өгсөн тул протоколд тэмдэглүүлэв.

 Сонгуулийн ерөнхий хорооны дарга, нарийн бичгийн даргыг томилох тухай асуудлыг хэлэлцсэн талаарх Байнгын хорооны санал, дүгнэлтийг Улсын Их Хурлын гишүүн Л.Энх-Амгалан танилцуулахаар болов.

 Сонгуулийн ерөнхий хорооны дарга, нарийн бичгийн даргыг томилох тухай асуудлыг хэлэлцэж дууслаа.

 Хуралдаанаар хэлэлцэх асуудал дууслаа. Та бүхэнд баярлалаа.

 **Дууны бичлэгээс буулгасан:**

 ПРОТОКОЛЫН АЛБАНЫ

 ШИНЖЭЭЧ Ц.АЛТАН-ОД